Ko-hiông Chia̍t-ūn Âng-sòaⁿ

**Ko-hiông Chia̍t-ūn Âng-sòaⁿ** (kán-chheng **Âng-sòaⁿ**) sī Tâi-oân Ko-hiông-chhī Ko-hiông Chia̍t-ūn chhiú-kî nn̄g-tiâu lō͘-soàⁿ tiong ê lâm-pak hiàng lō͘-soàⁿ, mā sī Tâi-oân tē-it tiâu liân kàu ki-tiûⁿ ê chia̍t-ūn hē-thóng, lēng-gōa chi̍t-tiâu sī tang-sai hiàng ê Ko-hiông Chia̍t-ūn Kiat-sòaⁿ, nn̄g-tiâu sòaⁿ tī chhī-tiong-sim Tiong-san kap Tiong-chèng Lō͘ kau-hōe só͘-chai tē-ē--ê Bí-lē-tó Chām saⁿ-kau, lú-kheh ē-tàng tī chia lâi pôaⁿ-chhia.

## Êng-ūn Chōng-hóng
Bo̍k-chêng teh êng-ūn ê Ko-hiông Chia̍t-ūn chho͘-kî lō͘-sòaⁿ lāi-bīn, Âng-sòaⁿ pak-pêng tùi Kong-san Chhia-chām khai-sí, iân-tô͘ keng-kòe Kiô-á-thâu Hóe-chhia-chām, Kiô-á-thâu Thn̂g-chhiúⁿ, Ko-hiông Sin Chhī-tìn, Lâm-á-kheⁿ Hóe-chhia-chām, Ko-hiông To͘-hōe Kong-hn̂g, Lâm-á-kheⁿ Kho-ki Hn̂g-khu, Sè-ūn Chú Tiûⁿ-koán. Chhng-kòe Poàⁿ-pîn-soaⁿ liáu-āu pìⁿ-chò tē-hā chhia-chām, kàu Sió-káng Chām iân-tô͘ keng-kòe Tâi-oân Ko-thih (Chó-iâⁿ Chām), Ko-hiông Kī-tān Siong-khoan (Kī-tān Chām), Ài-hô Chi Sim, Ko-hiông Chhia-chām, Tōa-káng-po͘ Îⁿ-khoân (Bí-lē-tó Chām), Sin-kut-kang (新崛江)/Ngó͘-hok Siong-khoan (Tiong-iong Kong-hn̂g Chām), Sam-to Siong-khoan (Sam-to Chām), Bāng-sî-tāi Siong-khoan, Chiân-tìn Hô, Lâm Ki-chhiúⁿ (Chháu-gê Chām), Ko-hiông Kok-chè Ki-tiûⁿ, siōng bóe-á kàu tī Sió-káng-khu siong-gia̍p tiong-sim ê lâm-toan chiong-tiám Sió-káng Chām. Kiô-á-thâu Hóe-chhia-chām kàu Sió-káng Chām ê lō͘-sòaⁿ tī 2008 nî 3 goe̍h 9 ji̍t thong-chhia, Kong-san Ko-i Chām in-ūi sī tī Âng-sòaⁿ khai-kang liáu-āu chiah khak-tēng beh ke-siat, só͘-í tī sì tang liáu-āu ê 2012 nî 12 goe̍h 23 ji̍t chiah khai-sí lâi êng-ūn, Kong-san Chhia-chām sī Kong-san Lō͘-tek Iân-chhun-soàⁿ thâu-chi̍t-ê thong-chhia--ê chhia-chām, tī 2024 nî 6 goe̍h 30 khai-sí êng-ūn.

## Bī-lâi Kè-ōe
Tû-liáu êng-ūn tiong ê lō͘-sòaⁿ chi-gōa, Ko-hiông Chia̍t-ūn ia̍h-ū kui-ōe tùi siōng-pak--ê Kong-san Ko-i Chām óng pak-pêng iân-sin kàu Ô͘-lāi-khu ê Kong-san Lō͘-tek Iân-sin-sòaⁿ kap túi lâm-toan iân-sin kàu Lîm-hn̂g-khu kap Pîn-tong-koān Tang-káng-tìn ê Sió-káng Lîm-hn̂g Sòaⁿ kap Lîm-hn̂g Tang-káng Sòaⁿ. Kong-san Lō͘-tek Iân-sin-sòaⁿ iân-tô͘ ē keng-kòe Lō͘-tek ê tiong-sim, Lâm-pō͘ Kho-ha̍k Hn̂g-khu (Lō͘-tek Kho-ha̍k-hn̂g-khu), í-ki̍p Kong-san chhī-khu kap A-kong-tiàm-khe. Chit-ê iân-sin-sòaⁿ kè-ōe í ko-kè (高架) ê hong-sek lâi khí, jî-chhiáⁿ chhái-ēng kap pún-sòaⁿ kâng-khoán--ê ko-ūn-liōng hē-thóng. 2013 nî 5 goe̍h, Hêng-chèng-īⁿ he̍k-tēng (核定) iu-sian thui-tōng Lâm Kong-san Chām (taⁿ Kong-san Ko-i Chām) kàu Tâi-thih Kong-san Chām ê tē-it-kai-tōaⁿ iân-sin-sòaⁿ, lo̍h-bóe tī 2024 nî 6 goe̍h 30 thong-chhia, bī-lâi khòaⁿ châi-chèng (財政) kap ūn-liōng lâi ta̍uh-ta̍uh-á thui-tōng. Sió-káng Lîm-hn̂g Sòaⁿ kap Lîm-hn̂g Tang-káng Soàⁿ in-ūi ūn-liōng kap sêng-pún būn-tê, sio̍k-î oán-kî (遠期) kè-ōe, chho͘-pō͘ koat-tēng hun-pia̍t chhái-ēng kap chú-sòaⁿ (主線) bô-kâng, sêng-pún khah kē--ê khin-thih kap kong-chhia chia̍t-ūn hē-thóng.

## Kui-keh
Âng-sòaⁿ choân sòaⁿ lóng-sī ēng ko-ūn-liōng kiàn-siat, m̄-koh khó-lū--tio̍h êng-ūn chho͘-kî ūn-liōng bô koân, bo̍k-chêng sī chiām-sî ēng tiong-ūn-liōng chi̍t-chó saⁿ-cheh-chhia lâi kiâⁿ, tán-kàu Âng, Kiat-sòaⁿ ê ji̍t-ūn-liōng (日運量) ta̍t-kàu 45 bān jîn-chhù ê piau-chún, chiah-ē thê-seng kàu ko-ūn-liōng nn̄g-chó͘ 6 cheh chhia--ê mô͘-sek lâi êng-ūn.

## Chhia-chām

1000px|Ko-hiông Chia̍t-ūn Âng-soàⁿ



## Chham-khó chu-liāu